"ብሓጺሩ ተቐባልነት የብሉን" ብምባል ዝምልሱ ዶክተር ሳሙኤል፡ "ሓንቲ ሃገር እያ ዘላትና። ኣብዛ ሃገር ዘለዉ ዩኒቨርሲቲታት ድማ ብፌደራል ዝመሓደሩ'ዮም። ኩሉ ኢትዮጵያዊ ኣብ ዝኾነ ቦታ ኸይዱ ክመሃር ሕገ መንግስታዊ መሰል ኣለዎ። እዚ ዘረጋግጽ ሕገ መንግስትን ህዝብን ድማ ኣሎ" ክብሉ ይገልጹ። እዚ ጥራሕ ኣይኮነን፡ ዉሕስና ሰላምን ደሕንነትን ናተይ ኣብ እትብሎ ከባቢ ብምዃንካ ጥራሕ ዝረጋገጽ ኣይኮነን'ዉን ዝብሉ ዶክተር ሳሙኤል፡ መንግስቲ ንዝነበሩ ጸገማት ክፈትሕ ጻዕሪ ይገብር ምህላዉ ይሕብሩ። "ከም ሃገር ሰላምን ምርግጋእን እንተዘይሃልዩ፡ ኣብ ክልልካ ስለዝተመደብኻ ጥራሕ ሰላም ኣለካ ማለት ኣይኮነን። ንሃገርና ሰላም ክንገብራ እንተዘይኽኢልና፡ ኣብ ሓደጋ ክንወድቕ፣ ክንብተን፣ ክንጠፋፋእ ኢና ማለት'ዩ። ሕዚ ግና፡ ህዝብን መንግስትን እቲ ተፈጢሩ ዝነበረ ኩነታት ንምዕራይ ይሰርሕ'ዩ ዘሎ። ስለዚ ተምሃሮና ኣብ ኩሉ'ዮም ክምደቡ" ብምባል የስምርሉ። ትምህርቶም ብዘይስሩዕ ዝተኸታተሉ ምሩቓን መፃኢኦም እንታይ'ዩ?
